|  |
| --- |
| **Luonnos 2, Määräys STUK Y/3/2020** |
| **Säteilyturvakeskuksen määräys  ydinenergian käytön turvajärjestelyistä** |
| Annettu Helsingissä xxxxkuuta 2020 |

Säteilyturvakeskuksen päätöksen mukaisesti määrätään ydinenergialain (990/1987) 7 q §:n

1 momentin 22 kohdan nojalla, sellaisena kuin se on laissa ( /2020):

# Soveltamisala ja määritelmät

## Soveltamisala

1. Tämä määräys koskee ydinenergian käytön turvajärjestelyjä. Määräyksessä asetetaan luvanhaltijaa koskevia vaatimuksia turvajärjestelyjen toteuttamiseksi.
2. Määräystä sovelletaan ydinlaitokseen sen elinkaaren eri vaiheissa ja ydinlaitoksen toimintaan liittyvän ydinaineen ja ydinjätteen kuljetukseen. Muuhun ydinenergian käyttöön määräystä sovelletaan seuraavasti:
3. kaivos- ja rikastustoimintaan, jonka tarkoituksena on uraanin tai toriumin tuottaminen sovelletaan määräyksen kohtia 2 § (3 ja 4); 3 §; 4 § (1, 6 ja7); 5 § (1 ja 2); 6 § (1 ja 6); 7 § (2 ja 3); 8 § (2 ja 3); 13 § (1, 2 ja 3); 14 § ja 17 §;
4. ydinaineiden hallussapitoon, valmistukseen, tuottamiseen, luovutukseen, käsittelyyn, käyttämiseen, varastointiin, kuljetukseen ja tuontiin silloin kun ydinenergian käytössä ei ole kyse ydinlaitoksesta, sovelletaan määräyksen kohtia 2 § (3 ja 4); 3 §; 4 § (1, 6 ja 7); 5 § (1); 6 § (1 ja 6); 8 § (2 ja 3); 13 § (1, 2 ja 3); 14 § ja 17 §;
5. ydinjätteiden hallussapitoon, valmistukseen, tuottamiseen, luovutukseen, käsittelyyn, käyttämiseen, varastointiin, kuljetukseen, vientiin ja tuontiin silloin kun ydinenergian käytössä ei ole kyse ydinlaitoksesta, sovelletaan määräyksen kohtia 2 § (3 ja 4); 3 §; 4 § (1, 6 ja 7); 5 § (1); 6 § (1 ja 6); 8 § (2 ja 3); 13 § (1, 2 ja 3); 14 § ja 17 §;
6. ydinenergialain 2 § 5) kohdan mukaiseen ydinenergian käyttöön sovelletaan määräyksen kohtia 2 § (3 ja 4); 3 § (1); 4 § (1, 6 ja 7); 5 § (1); 6 § (1); 8 § (3); 13 § (1 ja 2); 14 § ja 17 §.
7. Turvajärjestelyihin kuuluvat sekä fyysiset turvajärjestelyt että tietoturvallisuus.

## Määritelmät

1. Tässä määräyksessä tarkoitetaan:

1) *riskianalyysillä* järjestelmällisin menetelmin tehtäviä selvityksiä, joilla 1) kartoitetaan uhkat, ongelmat ja haavoittuvuudet, 2) tunnistetaan näihin johtavat syyt, sekä 3) arvioidaan ja luokitellaan ei-toivottujen tilanteiden seuraukset ja niihin liittyvät riskit;

2) *turvajärjestelyvyöhykkeellä* ydinlaitoksen turvajärjestelyjen toteuttamiseksi määriteltyä aluetta;

3) *uhkatilanteella* tilannetta, jossa todetaan tai on syytä epäillä ydinenergian käyttöön, ydinlaitokseen, ydinmateriaaliin, tai ydinjätteeseen kohdistuvaa ydin- tai säteily­turvallisuutta vaarantavaa toimintaa; uhkatilanne voi kohdistua myös henkilöön;

4) *vaarallisella esineellä* esinettä, esineen jäljitelmää ja ainetta, joka voi vaarantaa tai jota voidaan käyttää vaarantamaan ydinenergian käyttöä, ydinenergian käyttöpaikalla olevan henkilön turvallisuutta tai ydinmateriaalin tai ydinjätteen käsittelyyn ja kuljetukseen osallistuvien henkilöiden turvallisuutta;

5) *yhteisvialla* ydinlaitoksen usean järjestelmän, laitteen tai rakenteen yhtäaikaisesti tai lyhyessä ajassa tapahtuvaa vikaantumista yksittäisen tapahtuman tai syyn seurauksena;

# Turvajärjestelyjen perusteet

## Yleiset turvajärjestelyjen suunnitteluperusteet

1. Turvajärjestelyjen suunnittelun perusteena on käytettävä suunnitteluperusteuhkaa, turvattavaa toimintaa koskevia riskianalyysejä ja niiden perusteella arvioituja suojaustarpeita.
2. Turvajärjestelyt on sovitettava yhteen ydinenergian käyttötoiminnan, paloturvallisuuden ja valmiusjärjestelyjen kanssa. Ydinmateriaalivalvonnan tavoitteet ja järjestelyjen yhteensovittaminen on otettava huomioon turvajärjestelyjen suunnittelussa.
3. Turvajärjestelyt on lisäksi sovitettava yhteen viranomaisten laatimien erityistilanne-, valmius- ja pelastussuunnitelmien kanssa.
4. Suunnitteluperusteuhkan sekä ydinenergian käyttöön kohdistuvan lainvastaisen toiminnan uhkakuvan määrittelemisestä säädetään ydinenergia-asetuksen (161/1988) 146 §:ssä.

## Ydinenergian käytön yleissuunnittelu

1. Turvallisuuden kannalta tärkeät järjestelmät, rakenteet ja laitteet sekä ydinmateriaalin ja ydinjätteen säilytys- ja sijoituspaikat on suunniteltava ydin- ja säteilyturvallisuutta koskevat vaatimukset huomioon ottaen siten, että turvajärjestelyt voidaan toteuttaa tehokkaasti.
2. Turvajärjestelyjen on perustuttava sisäkkäisten turvajärjestelyvyöhykkeiden käyttöön siten, että turvallisuuden kannalta tärkeät järjestelmät, rakenteet ja laitteet sekä ydinmateriaali ja ydinjäte suojataan niiden turvallisuusmerkityksen perusteella ja että kulun- ja tavaraliikenteen valvonta voidaan järjestää.
3. Turvajärjestelyvyöhykkeiden asettamisen perusteena on oltava vyöhykkeen merkitys ydin- tai säteilyturvallisuudelle tai turvajärjestelyjen tehokkaalle toteuttamiselle.
4. Turvajärjestelyvyöhykkeiden on muodostettava tehokkaat ja tarkoituksenmukaiset turvajärjestelyt ydin- tai säteilyturvallisuutta vaarantavaa toimintaa vastaan. Turvajärjestely­vyöhykkeillä on oltava järjestelyt uhkatilanteiden havaitsemisen mahdollistamiseksi.
5. Järjestelmien ja laitteiden suunnittelussa ja ylläpidossa on käytettävä tarkoituksenmukaisia tietoturvallisuusperiaatteita. Turvallisuuden kannalta tärkeitä järjestelmiä ja laitteita koskevan luvattoman toiminnan ja tietoturvallisuuspoikkeamien havaitsemiseksi ja estämiseksi sekä vahingollisten seurausten rajoittamiseksi on oltava tehokkaat menetelmät ja niitä koskevat suunnitelmat.
6. Ydinenergian käytössä on varauduttava tietoturvallisuusuhkista johtuvien poikkeavien tilanteiden hallintaan.
7. Turvajärjestelyjä on ylläpidettävä ja kehitettävä niiden laadun ja vaatimustenmukaisuuden varmistamiseksi.
8. Uhkatilanteiden viestintää varten on toteutettava järjestelyt, joilla turva­organisaatio pystyy kommunikoimaan sisäisesti ja viranomaisen kanssa tietoturvallisesti koko ydinlaitoksen alueella sekä ydinaineen tai ydinjätteen kuljetusten yhteydessä.

## Sisäiset uhkat

1. Toimenpiteet, joilla torjutaan henkilöihin liittyviä uhkia, on toteutettava suunnitelmallisesti ja ne on ulotettava tarvittavassa laajuudessa myös luvanhaltijan käyttämiin alihankkijoihin ja niiden palveluksessa oleviin henkilöihin. Ydinlaitoksella työskentelevien ja ydinmateriaalin, ydinaineen tai ydinjätteen käsittelyyn ja kuljetukseen osallistuvien henkilöiden tietojen saanti- ja käyttöoikeudet on määriteltävä.
2. Ydinlaitoksella ja ydinenergialain 2 § 2) kohdan mukaisella alueella työskentelevien henkilöiden kulkuoikeudet alueella ja osallistuminen ydinaineen tai ydinjätteen kuljetukseen on määriteltävä. Alueella on pidettävä näkyvissä kulkuun oikeuttava tunniste.

## Turvajärjestelyjen toteuttaminen ja turvallisuuden ylläpitäminen

1. Turvajärjestelyt on toteutettava STUKin hyväksymällä tavalla. Turvajärjestelyjä koskevat asiakirjat on pidettävä ajan tasalla.
2. Turvajärjestelyjen tehokkuus ei saa merkittävästi laskea yksittäisen turvajärjestelmän, -rakenteen tai -laitteen vikaantumisen takia. Turvajärjestelyistä on kyettävä huolehtimaan ydinlaitoksen mahdollisten yhteisvikojen, häiriöiden tai onnettomuuksien, kuten sähkön­menetyksen, tulipalon tai luonnonmullistusten, sattuessa.
3. Turvasuunnitelman ja ydinlaitoksen turvaohjesäännön mukaista toimintaa uhkatilanteissa on harjoiteltava vuosittain. Harjoitusten on sisällettävä suunnitteluperusteuhkan mukaisia skenaarioita säännöllisesti.
4. Luvanhaltijan on osoitettava turvajärjestelyjen vaikuttavuus uhkatilanteita vastaan. Vaikuttavuuden osoittamiseksi on käytettävä harjoituksia.
5. Ydinlaitoksella harjoituksia on järjestettävä asianomaisten viranomaisten kanssa säännöllisesti.
6. Ydinenergian käytön henkilöstö on perehdytettävä turvajärjestelyihin sekä niiden toteuttamista edesauttaviin toimintatapoihin.

# Turvavalvonta

## Asiointi ydinlaitoksella

1. Asiointiin liittyvien uhkien torjumiseksi on ydinlaitoksella suunniteltava ja toteutettava turvajärjestelyt. Vierailukäyntien kulkua ja ohjelmaa suunniteltaessa on otettava huomioon turvajärjestelynäkökohdat.
2. Ydinlaitoksella ja ydinenergialain 2 § 2) kohdan mukaisella alueella asioivien sekä ydinaineen tai ydinjätteen kuljetukseen osallistuvien henkilöllisyydestä on varmistuttava. Asiointiin liittyvässä turvavalvonnassa on käytettävä tarkoitukseen soveltuvia valvontavälineitä ja tarkoitukseensa soveltuvaa ajanmukaista tekniikkaa.
3. Liikkuminen ydinlaitoksen ja ydinenergialain 2 § 2) kohdan mukaisella alueella on oltava asioinnin tarkoituksen mukaan rajoitettua ja valvottua.

## Henkilö- ja tavaraliikenteen valvonta

1. Ajoneuvot, henkilöt ja näiden mukana olevat tavarat, esineet ja aineet sekä tavaroiden kuljetusvälineet on tarkastettava viimeistään laitosalueen rajalla sen varmistamiseksi, ettei ydinlaitokselle tuoda luvatta vaarallisia esineitä. Ydinlaitoksella liikkumisen on oltava rajoitettua ja valvottua siten, että turvajärjestely- ja turvallisuusnäkökohdat voidaan ottaa tehokkaasti huomioon.
2. Kulun ja tavaraliikenteen valvonta on järjestettävä myös ydinaineen ja ydinjätteen kuljetuksen ja siihen mahdollisesti liittyvän varastoinnin yhteydessä.
3. Ydinenergian käytössä on oltava menetelmät ydinmateriaalien, ydinjätteiden ja muiden radioaktiivisten aineiden ja salassa pidettävän tietoaineiston luvattoman poisviennin havaitsemiseksi ja estämiseksi.

# Turvahenkilöt ja uhkatilanteisiin varautuminen

## Turvahenkilön koulutusvaatimukset

1. Luvanhaltijan on varmistettava, että turvaorganisaatioon kuuluva osoittaa osaavansa tehtävänsä edellyttämät tiedot:
2. turvaohjesäännöstä ja turvaorganisaation toimintaa koskevista periaatteista ja ohjeista;
3. toiminnan pääperiaatteista ja kohteeseen liittyvistä turvattavista toiminnoista;
4. toimintaa koskevista erityistilanne-, valmius- ja pelastussuunnitelmista;

4) mahdollisista muista tarvittavista toimintaohjeista, joiden avulla henkilö kykenee suorittamaan tehtävänsä oikein ja turvallisesti.

## Voimakeinojen käyttöön ja voimankäyttövälineisiin liittyvät erityisvaatimukset

1. Turvahenkilöltä, joka kantaa voimankäyttövälineitä tai jonka tehtäviin kuuluu varautuminen käyttämään näitä välineitä tai fyysisiä voimakeinoja tehtävässään, edellytettävää perus- ja erikoiskoulutusta koskevat vaatimukset määrätään ydinlaitoksen turvaohjesäännössä. Turvaohjesäännössä määrätään edellä mainittujen perus- ja erikoiskoulutuksen edellyttämästä kouluttaja- ja käyttökoulutuksesta sekä vaadittavan taitotason osoittamisesta ja seurannasta.
2. Ydinlaitoksen turvaorganisaation käytössä saa olla ainoastaan turvaohjesäännön mukaisia, luvanhaltijan tai vartioimisliikkeen omistamia voimankäyttövälineitä.
3. Turvahenkilöiden oikeudesta käyttää voimakeinoja säädetään ydinenergialain 7 t §:ssä.

## Hälytyskeskus

1. Ydinlaitoksella on oltava turvajärjestelyjä varten hälytyskeskus ja sille varahälytyskeskus. Molemmista on oltava varmennetut, tietoturvalliset yhteydet poliisiin, ydinlaitoksen johto­keskukseen ja ydinlaitoksen valvomoon. Varahälytyskeskuksen on oltava eroteltu varsinaisesta hälytyskeskuksesta etäisyyden tai rakenteellisten ratkaisujen avulla, jotta keskuksia ei menetetä samasta ulkoisesta tai sisäisestä syystä samanaikaisesti. Hälytyskeskuksessa tai varahälytyskeskuksessa on oltava paikalla vähintään yksi hälytystoiminnoista vastaava henkilö.
2. Ydinaineiden tai ydinjätteen kuljetuksen tai varastoinnin yhteydessä on toteutettava hälytysyhteydet ja -järjestelyt siten kuin kuljetuksen tai varastoinnin turvaaminen edellyttää.

## Johtokeskus ja johtaminen

1. Ydinlaitoksella on oltava jatkuvasti paikalla turvaorganisaation johtamisesta vastaava henkilö. Uhkatilanteiden varalle on oltava varustettu johtokeskus ja sille varajohtokeskus. Molemmista on oltava varmennetut, tietoturvalliset yhteydet poliisiin, ydinlaitoksen hälytyskeskukseen ja ydinlaitoksen valvomoon. Varajohtokeskuksen on oltava eroteltu varsinaisesta johtokeskuksesta etäisyyden tai rakenteellisten ratkaisujen avulla, jotta keskuksia ei menetetä samasta ulkoisesta tai sisäisestä syystä samanaikaisesti.
2. Ydinlaitoksella on oltava poliisin käyttöön osoitettu ja varustettu tila, josta poliisi voi johtaa toimintaa ydinlaitokseen kohdistuvan uhkatilanteen torjumiseksi.
3. Ydinvoimalaitoksella sama henkilö ei saa toimia yhtäaikaisesti turvaorganisaation johtamisesta ja hälytystoiminnoista vastaavana henkilönä.

# Uhkatilanteet

## Toiminta uhkatilanteissa

1. Uhkatilanteessa on viipymättä ryhdyttävä tilanteen vaatimiin toimenpiteisiin.
2. Poliisi on hälytettävä heti, kun uhka on todettu. Poliisille on ennen sen saapumista paikalle toimitettava tietoa uhkatilanteesta ja sen etene­misestä.
3. Luvanhaltijan on määriteltävä, kuka johtaa toimenpiteitä uhkan torjumiseksi, kun uhkan olemassaolo on todettu. Turvajärjestelyihin liittyvien uhkatilanteiden johtovastuun siirtymisestä poliisille säädetään ydinenergialain 7 n §:ssä.
4. Luvanhaltijan on asetettava poliisin avuksi riittävästi henkilöitä, joilla on ydin- ja säteilyturvallisuuden asiantuntemusta. Ydin- ja säteilyturvallisuuteen liittyvistä asioista ydinlaitoksella huolehtii luvanhaltija.

## Ilmoittaminen Säteilyturvakeskukselle

1. Ilmoitus Säteilyturvakeskukselle on tehtävä viipymättä, kun uhkan olemassaolo on todettu. Luvanhaltijan on huolehdittava sen järjestämisestä, että Säteilyturvakeskukselle toimitetaan tietoja uhkatilanteesta ja sen etenemisestä siinäkin tapauksessa, että turvaorganisaation johto on sidoksissa uhkan torjuntatehtäviin.

# Erinäiset säännökset

## Suunnitelmien laatiminen

1. Turvajärjestelyjä koskevat suunnitelmat ja toimenpiteet uhkatilanteiden varalta on valmisteltava yhteistyössä asianomaisten poliisiviranomaisten kanssa.
2. Ydinlaitoksessa ja sen toimintaan liittyvissä ydinaineen tai ydinjätteen kuljetuksissa on oltava suunnitelmalliset menettelyt kadonneen tai anastetun ydinaineen tai ydinjätteen takaisinsaamiseksi, sekä tahallisesti aiheutettujen säteilyvaikutusten vähentämiseksi.

## Turvahenkilön asu ja ydinlaitoksen liikkumis- ja oleskelurajoitusalueen merkitseminen

1. Turvahenkilön asun on oltava määräyksen liitteen 1. mukainen.
2. Ydinlaitoksen liikkumis- ja oleskelurajoitusalue on merkittävä määräyksen liitteen 1. mukaisesti.
3. Turvahenkilön asun merkkien ja tekstien on oltava selvästi erottuvia.
4. Turvahenkilön asu ei saa väritykseltään muistuttaa erehdyttävästi ydinenergialain 7 m §:ssä mainittujen viranomaisten käyttämiä asuja.
5. Turvahenkilön asuun kuuluvan vaatekappaleen oikeaan rintamukseen voidaan merkitä turvahenkilön nimi. Muita kuin kangasmateriaalista valmistettuja irrotettavia nimikylttejä ei saa työturvallisuussyistä käyttää.
6. Muihin työasuun kuuluviin turvahenkilön vaatekappaleisiin ei tarvitse tehdä em. merkintöjä.
7. Em. merkintöjen lisäksi luvanhaltija voi käyttää työasuissa luvanhaltijan oman tai turvajärjestelyihin käyttämänsä vartioimisliikkeen virallisia tunnuksia ja logoja. Nämä merkinnät eivät saa kuitenkaan olla harhaanjohtavia tai muistuttaa erehdyttävästi ydinenergialain 7 m §:ssä määriteltyjen viranomaisten tunnuksia.

## Vaitiolo- ja salassapitovelvollisuus

1. Ydinenergian käyttöön liittyvästä vaitiolo- ja salassapitovelvollisuudesta säädetään ydinenergialain 78 §:ssä sekä turvahenkilöitä ja vartijoita koskevasta vaitiolo- ja salassapito­velvollisuudesta yksityisistä turvallisuuspalveluista annetun lain (1085/2015) 9 ja 34 §:ssä.

# Voimaantulo- ja siirtymäsäännökset

## Voimaantulo

1. Tämä määräys tulee voimaan päivänä xxxkuuta 2020 ja on voimassa toistaiseksi.

2. Tällä määräyksellä kumotaan ydinenergian käytön turvajärjestelyistä annettu Säteilyturvakeskuksen määräys (STUK Y/3/2016).

3. Tämän määräyksen voimaan tullessa vireillä oleviin asioihin sovelletaan tätä määräystä.

## Siirtymäsäännös

1. Luvanhaltijan ydinlaitoksen liikkumis- ja oleskelurajoitusalueen merkitsemisessä sekä turvahenkilön työasuissa nykyisin käytettyjä merkintöjä voidaan käyttää 31.12.2020 saakka.

Annettu Helsingissä xxxxkuuta 2020

|  |  |
| --- | --- |
| Pääjohtaja | Petteri Tiippana |

|  |  |
| --- | --- |
| Johtaja | Kirsi Alm-Lytz |

Määräyksen saatavuus, ohjaus ja neuvonta

Tämä määräys on julkaistu Säteilyturvakeskuksen määräyskokoelmassa ja se on saatavissa

Säteilyturvakeskuksesta.

Käyntiosoite: Laippatie 4, 00880 Helsinki

Postiosoite: PL 14, 00811 Helsinki

Puhelin: 09 759 881

Määräyskokoelma: <http://www.finlex.fi/fi/viranomaiset/normi/555001/>

**LIITTEET**

Liite 1

Turvahenkilön asu ja ydinlaitoksen liikkumis- ja oleskelurajoitusalueen merkitseminen